ΓΝΩΜΗ ΤΟΥ ΣΥΜΒΟΥΛΙΟΥ

της 15ης Μαρτίου 1999

σχετικά με το πρόγραμμα σταθερότητας του Βελγίου, 1999 - 2002

(1999/C 124/04)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών(1), και ιδίως το άρθρο 5 παράγραφοι 1 και 2,

τη σύσταση της Επιτροπής,

Μετά από διαβούλευση με την Οικονομική και Δημοσιονομική Επιτροπή,

ΕΞΕΔΩΣΕ ΤΗΝ ΠΑΡΟΥΣΑ ΓΝΩΜΗ:

Στις 15 Μαρτίου 1999, το Συμβούλιο εξέτασε το πρόγραμμα σταθερότητας του Βελγίου, το οποίο καλύπτει την περίοδο 1999 - 2002. Το Συμβούλιο σημειώνει ότι το πρόγραμμα αποσκοπεί στην περαιτέρω μείωση του δημοσιονομικού ελλείμματος και του χρέους ως ποσοστού του ΑΕγχΠ, με τη διατήρηση του ρυθμού της προσπάθειας δημοσιονομικής εξυγίανσης, η οποία έχει αναληφθεί βάσει του δευτέρου προγράμματος σύγκλισης. Το Συμβούλιο κρίνει επιπλέον ότι το πρόγραμμα είναι σύμφωνο με τους γενικούς προσανατολισμούς των οικονομικών πολιτικών.

Το Συμβούλιο σημειώνει ότι οι δημοσιονομικές προβλέψεις του προγράμματος βασίζονται σε μια συνετή μακροοικονομική παραδοχή προβλέπουσα πραγματική αύξηση του ΑΕΠ κατά 2,4 % του 1999 και κατά 2,3 % ετησίως, για την περίοδο 2000 - 2002. Βάσει της παραδοχής αυτής, το δημοσιονομικό έλλειμμα προβλέπεται να κατέλθει στο 0,3 % του ΑΕγχΠ το 2002, το δε ποσοστό χρέους αναμένεται να μειωθεί κατά 11 ποσοστιαίες μονάδες μεταξύ του 1998 και του 2002. Η σημανική βελτίωση των μακροοικονομικών επιδόσεων που επιτεύχθηκε στο Βέλγιο, κατά τα τελευταία έτη, χαρακτηριζόμενη από χαμηλό πληθωρισμό, φθίνοντα επιτόκια, συγκράτηση των μισθών και καλές εξαγωγικές επιδόσεις, υποδηλώνει ότι τα προβλεπόμενα ποσοστά ανάπτυξης θα πρέπει να επιτευχθούν.

Το Συμβούλιο επιδοκιμάζει την έμφαση που δίδει το πρόγραμμα στη διατήρηση των ετησίων πρωτογενών πλεονασμάτων στο 6 % του ΑΕγχΠ, ως κεντρικού στοιχείου της στρατηγικής για τη δημοσιονομική σταθεροποίηση και τη μείωση του χρέους. Η επίτευξη υψηλών πρωτογενών πλεονασμάτων έχει αποτελέσει τον άξονα της οικονομικής πολιτικής του Βελγίου, κατά τα τελευταία έτη, η δε συνεισφορά τους στην περαιτέρω δημοσιονομική εξυγίανση, ιδίως η σταθερή μείωση του δημοσίου χρέους, θα εξακολουθήσει να είναι μεσοπρόθεσμα αποφασιστικής σημασίας. Το Συμβούλιο σημειώνει ότι, στο πρόγραμμα σταθερότητας κρίνεται ότι, δεν θα απαιτηθούν πρόσθετα μέτρα διακριτικής ευχέρειας προς επίτευξη αυτού του στόχου, υπό την προϋπόθεση ότι τα μέτρα μόνιμου χαρακτήρα που έχουν ήδη ληφθεί θα εξακολουθήσουν να παράγουν ικανοποιητικό αποτέλεσμα· αυτή η πολιτική επιλογή φαίνεται αξιόπιστη στο Συμβούλιο.

Το Συμβούλιο κρίνει ότι, η ενυπάρχουσα δημοσιονομική θέση που αντιστοιχεί σε έλλειμμα 0,3 % του ΑΕγχΠ, το έτος 2002, παρέχει ικανό περιθώριο ασφαλείας, ώστε το έλλειμμα να μην υπερβεί το όριο του 3 % του ΑΕγχΠ, λόγω κανονικών κυκλικών διακυμάνσεων. Ως εκ τούτου, ο μεσοπρόθεσμος στόχος του προγράμματος σταθερότητας του Βελγίου συμμορφούται προς τις απαιτήσεις του συμφώνου σταθερότητος και ανάπτυξης. Η δημοσιονομική εξυγίανση όμως του Βελγίου πρέπει να συνεχιστεί και μετά τη λήξη της περιόδου του προγράμματος, προκειμένου να διασφαλιστεί ότι, συνεχίζεται η μείωση του συντελεστή χρέους και αντιμετωπίζονται πιο μακροπρόθεσμα θέματα, ιδίως εκείνα που δημιουργούνται λόγω της γήρανσης του πληθυσμού.

Το Συμβούλιο επιδοκιμάζει την επιβεβαιωθείσα βούληση της βελγικής κυβέρνησης να θεσπίσει διορθωτικά μέτρα σε περίπτωση που σημειωθεί οποιαδήποτε απόκλιση από τον κανόνα που έχει τεθεί για τα πρωτογενή πλεονάσματα. Σημειώνει επίσης ότι, το πρόγραμμα σταθερότητας καθορίζει ένα ρεαλιστικό κανόνα επιτάχυνσης της μείωσης του ελλείμματος σε περίπτωση ανάπτυξης ταχύτερης της αναμενόμενης. Το Συμβούλιο καλεί τις βελγικές αρχές να παρακολουθήσουν την εξέλιξη των δημοσίων οικονομικών και να λάβουν όλα τα αναγκαία μέτρα προκειμένου να διασφαλιστεί, σε ομοσπονδιακό και περιφερειακό επίπεδο, η επίτευξη των στόχων που έχουν τεθεί στον τομέα αυτό.

Το Συμβούλιο σημειώνει με ικανοποίηση ότι η προγραμματισθείσα προσπάθεια δημοσιονομικής εξυγίανσης θα συνοδεύεται από μέτρα, με σκοπό τη μείωση της συνολικής φορολογικής επιβάρυνσης και του κόστους της εργασίας, μέσω της τιμαριθμικής αναπτροσαρμογής των κλιμάκων φόρου εισοδήματος και της μείωσης των εργοδοτικών εισφορών κοινωνικής ασφάλισης. Το Συμβούλιο κρίνει, ωστόσο, ότι θα πρέπει να συνεχιστούν οι προσπάθειες προς περαιτέρω μείωση της φορολογικής επιβάρυνσης στο Βέλγιο.

Σημειώνει επίσης ότι το πρόγραμμα σταθερότητας προβλέπει περιθώριο ετήσιας αύξησης των πραγματικών πρωτογενών δαπανών κατά 1,5 %. Το Συμβούλιο αναγνωρίζει ότι, η διάθεση των αυξηθέντων πόρων στις, προς το παρόν, χαμηλές κρατικές επενδύσεις, θα τονώσει το δυναμικό της βελγικής οικονομίας. Ενθαρρύνει τις βελγικές αρχές να προχωρήσουν στην περαιτέρω καθιέρωση και υλοποίηση των αναγκαίων διαρθρωτικών μεταρρυθμίσεων, προκειμένου να βελτιωθεί η λειτουργία των αγορών εργασίας και προϊόντων και η ποιότητα των δημοσίων δαπανών.

Το Συμβούλιο σημειώνει ότι, η επιτυχής εφαρμογή του προγράμματος σταθερότητος εξαρτάται από τον εκ του σύνεγγυς συντονισμό των δράσεων σε όλα τα κυβερνητικά επίπεδα. Το Συμβούλιο ενθαρρύνει τις αρχές του Βελγίου να συνεχίσουν τη στενή τους συνεργασία προς το σκοπό αυτόν.

(1) ΕΕ L 209 της 2.8.1997, σ. 1.